Թաղվածը (ֆիլմ)

«Թաղվածը» (), ռեժիսոր Ռոդրիգո Քորտեսի նկարահանած 2010 թվականի թրիլլեր, որի գլխավոր դերակատարն է Ռայան Ռեյնոլդսը։ Ֆիլմն ամբողջությամբ ընթանում է փակ տարածությունում՝ հողի տակ, փայտե արկղի մեջ, որտեղ գտնվում է գլխավոր հերոսը։ Մնացած այլ սակավաթիվ դերակատարների հետ նա կապվում է միայն բջջային հեռախոսի օգնությամբ։ Ֆիլմի պրեմիերան կայացել է «Սանդենս» կինոփառատոնի ժամանակ 2010 թվականի հունվարի 23-ին։

Սյուժե 
Ֆիլմի գլխավոր հերոսը՝ Փոլ Քոնրոյը, ուշքի է գալիս և հայտնաբերում, որ նրան թաղել են դագաղում, որում աստիճանաբար վերջանում է թթվածնի պաշարը։ Իր մոտ նա ունի միայն կրակայրիչ և բջջային հեռախոս։ Նա զանգում է բազմաթիվ ամերիկյան ֆեդերալ ծառայություններ՝ փորձելով ելք գտնել ստեղծված իրավիճակից։

Հեռախոսազրույցներից պարզ է դառնում, որ Փոլը «CRT» ընկերության հետ պայմանագրով աշխատում է վարորդ Իրաքում։ Նրանք հայտնվել էին շրջափակման մեջ, և համարյա բոլոր ամերիկացիներին գնդակահարել են, իսկ Փոլը կորցրել է գիտակցությունը և այնուհետև հայտնվել դագաղում։ Հանկարծ զանգահարում է արաբական արտասանությամբ խոսող մի մարդ։

Պարզվում է, որ այն ընթացքում, երբ Փոլը եղել է անգիտակից վիճակում, ահաբեկիչները թաղել են նրան և այժմ պահանջում են 2 ժամվա ընթացքում իրենց հաշվին փոխանցել 5 միլիոն ամերիկյան դոլլար։ Փոլը նաև պետք է իր հեռախոսի վրա տեսագրեր իր կարգավիճակը և հայտներ այն ահաբեկիչներին, սակայն նա կապվում է ԱՄՆ պետական դեպարտամենտի հետ և հայտնում նրանց ահաբեկիչների մասին։

ԱՄՆ պետդեպարտամենտը հրաժարվում է վճարել փրկագինը և ասում է, որ նա կապվի ոմն Դեն Բրեների՝ Իրաքում պատանդ ընկնելու դեմ պայքարի ղեկավարի հետ։ Բրեները համաձայնվում է օգնել, բայց նրան ժամանակ է անհրաժեշտ, որպեսզի կարողանա պարզել ահաբեկիչների հեռախոսահամարը և ժամանել վայր։ Փոլը հարցնում է Բրեներին, թե քանի մարդու է նա փրկել իր ծառայության ընթացքում, իսկ Բրեները պատասխանում է, որ ոչ շատերին, սակայն նշում է մի անուն՝ Մարկ Ուայտ։

Ահաբեկիչը Փոլին է ուղարկում մի տեսահոլովակ, որում պատանդին սպանում են այն պատճառով, որ նրա փրկագինը չէին վճարել։ Հուսալքված Քոնրոյը նկարահանում է ինքն իրեն այնպես, ինչպես ասել էր ահաբեկիչը։ Ստանալով հոլովակը՝ ահաբեկիչներն այն տեղադրում են Youtube-ում։ Փոլը զանգում է իր մորը՝ ծերանոց, և հայտնում, որ շատ է սիրում նրան։ Իրեն է զանգում «CRT» ընկերության աշխատակիցը և հայտնում, որ նա հեռացվել է աշխատանքից և նրա առողջության համար իրենք պատասխանատվություն չեն կրում։

Ահաբեկիչը զանգում է Փոլին և հրամայում, որ նա կտրի իր մի մատը և այդ տեսահոլովակը ուղարկի իրեն։ Փոլը ստիպված դիմում է նաև այս արարքին։ Նա որոշ ժամանակով կորցնում է գիտակցությունը և ուշքի է գալիս այն ժամանակ, երբ զանգում է Դենը և հայտնում, որ նրանք արդեն մոտ են, քանի որ խուզարկուն կարողացել է ճշտել թաղման վայրը։ Փոլն իր կնոջ և որդու համար տեսահոլովակ է պատրաստում։ Նրան է զանգում իր կինը, և նա ասում է, որ նրան շուտով կազատեն։

Զանգում է Դենը, Փոլը հեռախոսով ուշադիր լսում է, թե ինչպես են փորում հողը, սակայն վերջում պարզ է դառնում, որ հողի տակից հանում են ոչ թե իրեն, այլ Մարկ Ուայտին։ Տեսախցիկը ամբողջությամբ պատվում է ավազով։ Տիրում է լռություն, որում լսվում է Դենի ձայնը. «Կներես Փոլ»։ Ֆիլմի վերջում ցուցադրվում է մի հատված, որտեղ դագաղի վրա երևում է Դենի նշած Մարկ Ուայտի անունը։

Դերերում 
 Ռայան Ռեյնոլդս - Փոլ Քոնրոյ
 Սթիվեն Տոբոլովսկի - Ալան Դեյվենպորտ (հեռախոսի ձայն)
 Սամանտա Մետիս - Լինդա Քոնրոյ (հեռախոսի ձայն)
 Ռոբերտ Պատերսոն - Դեն Բրեներ (հեռախոսի ձայն)
 Իվանա Մինյո - Պամելա Լուտի (հեռախոսի ձայն)

Ֆիլմի մասին 
Ֆիլմը նկարահանվել է Բարսելոնայում 17 օրվա ընթացքում։ Ֆիլմի նկարահանման համար օգտագործվել է 7 դագաղ։

«Թաղվածը» ֆիլմը հիմնականում արժանացել է կինոքննադատների դրական արձագանքներին։ Rotten Tomatoes կայքում ֆիլմն ունի ընդհանուր 130 մեկնաբանություններ (որոնցից 85% դրական)։ Metacritic կայքում ֆիլմն ունի 29 կարծիքների վրա հիմնված 65 միավոր (100 միավորից)։ Հայտնի կինոքննադատ Ռոջեր Էբերտը այս ֆիլմը գնահատել է 3.5 աստղ 4 հնարավորից։ Variety ամսագիրը նշում է, որ այս ֆիլմն իրենից հիշեցնում է «Անհետացում» ֆիլմը։

Ծանոթագրություններ

Արտաքին հղումներ 
 Պաշտոնական կայք 
 «Թաղվածը » ֆիլմը ԿինոՊոիսկ կայքում
  «Թաղվածը » ֆիլմը Internet Movie Database կայքում
  «Թաղվածը » ֆիլմը Box Office Mojo կայքում
  «Թաղվածը » ֆիլմը Rotten Tomatoes կայքում
  «Թաղվածը » ֆիլմը Metacritic կայքում

2010 ֆիլմեր
Ամերիկյան թրիլեր ֆիլմեր
Ամերիկյան դրամա ֆիլմեր
Անգլերեն ֆիլմեր
Ֆրանսիական ֆիլմեր
Իսպանական ֆիլմեր
Lionsgate ֆիլմեր
Ֆիլմեր ահաբեկչության մասին